
PIISPAN JA TUOMIOKAPITULIN ALOITEOIKEUS SELVITYKSEN TEKEMISESTÄ SEURAKUNTAYHTYMÄN PERUSTAMISEKSI, MUUTTAMISEKSI JA LAKKAUTTAMISEKSI


Kirkolliskokous päätti 6. päivänä marraskuuta 2015 antaa kirkkohallitukselle tehtäväksi valmistella kevään 2016 kirkolliskokoukselle tarvittavat kirkkolain ja kirkkojärjestyksen muutokset, joilla piispalle ja tuomiokapitulille annetaan aloiteoikeus selvityksen tekemisestä seurakuntayhtymän perustamiseksi, muuttamiseksi ja lakkauttamiseksi (edustaja-aloite 4/2015; hallintovaliokunnan mietintö 2/2015). 

Kirkkohallituksessa virkamiestyönä laaditussa säädöshankkeen esivalmistelussa on tuotu esille voimassa olevat kirkkolain (1054/1993) 11 luvun 4 § ja kirkkojärjestyksen (1055/1993)18 luvun 1 §, jotka jo sinällään vastaavat kirkolliskokouksen toimeksiannon tavoitteisiin. 

Kirkkolain 11 luvun 4 § 

Voimassa olevassa kirkkolain 11 luvun 4 §:ssä säädetään seurakuntayhtymän perustamiseen liittyvän seurakuntayhtymän perussäännön hyväksymisestä ja alistusmenettelystä kirkkohallitukseen. Säännöksen mukaan: 

”Seurakuntayhtymälle on hyväksyttävä perussääntö, jossa määrätään yhtymän hoidettavaksi annettavat tehtävät sekä annetaan muut määräykset, jotka ovat tarpeen yhtymän ja sen seurakuntien toimivallan osoittamiseksi. Kirkkovaltuustot päättävät seurakuntayhtymän muodostamisesta hyväksymällä perussäännön ja seurakuntayhtymälle siirtyvästä omaisuudesta tehdyn luettelon. Päätökset on alistettava kirkkohallituksen ratkaistavaksi. Jos seurakuntayhtymään liittyvät seurakunnat ovat tehneet omaisuuden siirtymistä koskevan sopimuksen, kirkkohallitus ei voi ilman erityisiä syitä poiketa sopimuksesta. 

Jolleivat seurakunnat ole päässeet yksimielisyyteen perussäännöstä ja omaisuuden siirtymisestä, tuomiokapituli määrää selvitysmiehen valmistamaan niitä koskevan ehdotuksen. Ehdotus ja kirkkovaltuustojen siitä antamat lausunnot on lähetettävä kirkkohallitukselle, jonka tulee, saatuaan tuomiokapitulin lausunnon, päättää seurakuntayhtymän muodostamisesta ja perussäännöstä sekä seurakuntayhtymälle siirtyvästä omaisuudesta. Tuomiokapituli voi muutoinkin määrätä selvitysmiehen, jos se katsoo sen tarpeelliseksi.”

Pykälän 2 momentti on ollut sisällöltään muuttumaton vuodesta 1994 lähtien nykyisen kirkkolain tultua voimaan. Säännös tuomiokapitulin mahdollisuudesta määrätä selvitysmies oli otettu jo vuoden 1964 kirkkolakiin (635/1964) vuonna 1981, sen 325 §:n 3 momenttiin. 

Pykälän 2 momentissa on säädetty niistä tilanteista, jolloin tuomiokapituli voi määrätä selvitysmiehen valmistamaan perussääntöä koskevan ehdotuksen, sekä tällaisen ehdotuksen käsittelystä. Kirkkolain uudistamiskomitea ei mietinnössään (Kirkkolain uudistamiskomitean mietintö, Suomen ev.-lut. kirkon keskushallinto, Sarja A 1988:2/1, s. 52–54) juurikaan momentin sisältöä perustele. Momentti sai lopullisen muotonsa kirkolliskokouskäsittelyssä uudistamisvaliokunnan toimesta. Kirkkolain uudistamisvaliokunta lisäsi momenttiin sen viimeisen virkkeen, jonka mukaan ”Tuomiokapituli voi muutoinkin määrätä selvitysmiehen, jos se katsoo sen tarpeelliseksi”. 

Kirkkolain uudistamisvaliokunnan mietinnössä 1/1991 (s. 19–20) todetaan kyseisen pykälän yksityiskohtaisissa perusteluissa seuraavaa: ”Jos seurakunnat eivät ole päässeet yksimielisyyteen perussäännöstä ja omaisuuden siirtymisestä, tuomiokapitulin on määrättävä selvitysmies valmistelemaan niitä koskeva ehdotus. Samoin on meneteltävä, jos seurakunnat, joiden on lain mukaan muodostettava yhtymä, eivät tee sitä koskevaa aloitetta. Selvitysmiehen määrääminen on valiokunnan ehdotuksen mukaan tuomiokapitulin velvollisuus eikä vain oikeus. Toisaalta 2 momentin loppuun valiokunnassa liitetty virke osoittaa, että tuomiokapituli voi aina, kun se katsoo sen tarpeelliseksi, määrätä selvitysmiehen. ”

Valiokunta katsoi tarkoituksenmukaiseksi laajentaa tuomiokapitulin toimivaltaa ehdotetusta. Siten selvitysmiehen määrääminen ei vaadi perusteeksi seurakunnista tullutta aloitetta seurakuntayhtymän perustamiseksi tai lain mukaista velvollisuutta perustaa seurakuntayhtymä, vaan perustelujen mukaan selvitysmies voidaan määrätä aina, kun tuomiokapituli katsoo sen tarpeelliseksi.  Säännöksen sanamuodon ei voida katsoa rajaavan tuomiokapitulin toimivaltaa vain niihin tilanteisiin, kun seurakuntayhtymä perustetaan. Tuomiokapituli voi katsoa tarpeelliseksi myös muuttaa seurakuntayhtymää, joka tapahtuu perussäännön muutoksella. Esimerkiksi Oulun hiippakunnan tuomiokapituli määräsi marraskuussa 2007 selvitysmiehen selvittämään Kälviän, Lohtajan sekä Kaustisen ja Ullavan seurakuntien osalta liittymistä Kokkolan seurakuntayhtymään ja tekemään asiassa ehdotuksen, kun sen tietoon oli tullut kyseisten kuntien ryhtyneen selvittämään liittymistä Kokkolan kaupunkiin. Tuomiokapituin määräämän selvitysmiehen selvitys valmistui maaliskuussa 2008 ja valtioneuvoston päätös kuntajaon muuttamisesta tehtiin vasta huhtikuussa samana vuonna. Selvitykseen kuului myös ehdotus perussäännön sisällöstä. 

Sen sijaan epäselvempää on, voiko kyseistä lainkohtaa soveltaa silloin, kun katsotaan tarpeelliseksi purkaa seurakuntayhtymä. Tuomiokapituli tai piispa voi kuitenkin kirkkolain 13 luvun 1 §:n nojalla tehdä aloitteen seurakuntajaon muuttamiseksi.  Jos seurakuntajakoa muutetaan siten, että kaikki samaan seurakuntayhtymään kuuluvat seurakunnat yhdistetään yhdeksi seurakunnaksi, seurakuntayhtymä lakkaa kirkkolain 11 luvun 5 §:n 2 momentin mukaan samasta ajankohdasta lukien. Niin sanottujen vapaaehtoisia seurakuntayhtymiä eli kuntarajat ylittäviä seurakuntayhtymiä on pääsääntöisesti perustettu kyseisten seurakuntien hallinnon ja talouden tarkoituksenmukaisen järjestämisen perusteella. Potentiaalista tarvetta purkaa tällaisia seurakuntayhtymiä takaisin itsenäisiksi seurakunniksi voidaan pitää vähäisenä. Edustaja-aloitteen alkuperäinen intentio oli toimivallan antaminen tuomiokapituleille seurakuntayhtymien perustamistilanteissa. 

Kirkkojärjestyksen 18 luvun 1 §

Piispan tehtävistä säädetään kirkkojärjestyksen 18 luvun 1 §:ssä. Se sai nykyisen sisältönsä hiippakuntahallinnon kehittämistä koskevan uudistuksen yhteydessä, jota uudistusta koskevat kirkkolain ja kirkkojärjestyksen muutokset tulivat voimaan tammikuussa 2004. Säädösmuutokset pohjautuivat hiippakuntahallintokomitean mietintöön (Suomen ev.lut. kirkon keskushallinto, Sarja A 1998:1, myöh. komiteamietintö) sekä kirkkohallituksen esitykseen 1/2001. 

Voimassa olevassa säädöksessä säädetään seuraavasti: 
”Piispa, kukin hiippakunnassaan, on seurakuntien ja pappien ylin kaitsija.
Piispan tehtävänä on
1) vaalia kirkon ykseyttä ja edistää kirkon tehtävän toteutumista hiippakunnassa;
2) valvoa, että kirkon tehtävään kuuluvia toimia hoidetaan seurakunnissa uskollisesti kirkon tunnustuksen, kirkkolain, kirkkojärjestyksen ja kirkon vaalijärjestyksen sekä niihin perustuvien määräysten ja ohjeiden mukaan;
3) tukea ja ohjata hiippakuntansa pappeja heidän työssään sekä valvoa, että he hoitavat pappis- ja papinvirkansa velvollisuudet; 
4) edistää hyvää työyhteyttä seurakunnissa ja valvoa, että papit ja seurakuntien muut viranhaltijat ja työntekijät ovat oppinsa puolesta nuhteettomia ja käyttäytyvät elämässään kristillisesti; 
5) edistää seurakuntien yhteistyötä ja talouden ja hallinnon tarkoituksenmukaista hoitamista sekä valvoa, että näissä toimissa noudatetaan voimassa olevia säädöksiä; 
6) suorittaa hiippakunnassa vihkitoimitukset ja virkaan asettamiset tai määrätä muun papin suorittamaan tällaiset toimitukset, jollei 5 luvun 1 §:n 2 momentista muuta johdu; sekä 
7) suorittaa muut tehtävät ja päättää ne asiat, jotka kirkkolain ja kirkkojärjestyksen mukaan hänelle kuuluvat.”

Kirkolliskokouksen toimeksiannon kannalta merkittävä on pykälän 2 momentin 5 kohta, jonka mukaan piispan tehtävänä on edistää seurakuntien yhteistyötä ja talouden ja hallinnon tarkoituksenmukaista hoitamista sekä valvoa, että näissä toimissa noudatetaan voimassa olevia säädöksiä. Valmisteluasiakirjojen mukaan säännöksessä on nimenomaisesti haluttu korostaa piispan aktiivista roolia seurakuntien yhteistyön edistämiseksi talouden ja hallinnon tarkoituksenmukaiseksi hoitamiseksi.

Hiippakuntahallintokomitea totesi mietinnössään, että piispan kaitsentatehtävän toteutustavoiksi on keskiajalta lähtien ymmärretty julkinen opettaminen, hallinto ja siunaaminen. Piispa on hiippakuntansa seurakuntien kaitsija. Hänen huolenpitonsa kohdistuu siihen, miten ja millaisin edellytyksin kukin hiippakunnan seurakunta täyttää alueellaan kirkolle uskottua tehtävää ja miten seurakunnat yhdessä toteuttavat niitä tehtäviä, jotka edellyttävät alueellista yhteistyötä. Siksi piispan tehtävänä on seurata, miten seurakunnan toimintaa ja sen tukena olevaa hallintoa ja taloutta hoidetaan ja millaisessa toimintaympäristössä kukin seurakunta mahdollisuuksineen ja haasteineen elää. Toisaalta piispan tehtävänä on ryhtyä toimiin havaitsemiinsa mahdollisuuksiin tarttumiseksi sekä havaitsemiensa epäkohtien ja laiminlyöntien korjaamiseksi (komiteamietintö s.73 ja 74). 

Ehdottomansa kirkkojärjestyksen 18 luvun 1 §:n yksityiskohtaisissa perusteluissa hiippakuntahallintokomitea toteaa, että pykälän toisen momentin muutosesityksessä on haluttu tarkentaa piispan tehtäviä. Komitea on kirjoittanut tehtävät nykyaikaisemmalla tavalla siten, ettei piispan tehtävissä korostuisi liikaa valvontanäkökohta. Piispan tehtävät eivät sinänsä muutu, mutta komitea korostaa piispan aktiivista roolia seurakuntien yhteyden ja yhteistoiminnan sekä papiston työyhteyden vaalijana (komiteamietintö, s. 194). 

Kirkolliskokouksen hallintovaliokunta käsitteli mietinnöissään 1/1999 ja 4/1999 hiippakuntahallintokomitean mietintöä. Hallintovaliokunnan näkemyksen mukaan hiippakuntahallinto tuli rakentaa komitean ehdotuksen mukaisesti piispallisen kaitsennan ja synodisen elementin pohjalle. Valiokunta ei kuitenkaan ottanut yksityiskohtaisesti kantaa ehdotettuun piispan tehtäväkuvan selkeyttämiseen. Valiokuntamietintöjen pohjalta hiippakuntahallinnon uudistusta koskeva asia lähetettiin kirkkohallitukselle tarvittavien säädösmuutosten valmistelua varten. 

Kirkkohallituksen esityksessä 1/2001, joka koski hiippakuntahallinnon kehittämistä, oli tehty piispan tehtäviä koskevan säännöksen osalta vain sanallisia tarkennuksia komitean ehdotukseen.  Esityksen yksityiskohtaisissa perusteluissa todettiin säännöksen osalta, että vaikka piispan tehtävien perusrakenne ei muutu ja pääpaino koskee papistoa ja heidän tehtäviään sekä seurakunnan hengellistä toimintaa, edistää piispa aktiivisesti myös seurakuntien yhteistyötä talouden ja hallinnon tarkoituksenmukaiseksi hoitamiseksi. Kirkolliskokouksen käsittelyssä pykälän sisältö ei muuttunut. 

Valmisteluasiakirjoista ei käy ilmi, millaisiin toimiin piispa voi ryhtyä yhteistyön edistämiseksi. Toisaalta voimassa oleva säännös ei myöskään rajoita tässä suhteessa piispan toimivaltaa. Selvitysmiehen määrääminen seurakuntayhtymän perustamista valmistelemaan edellyttää kuitenkin tuomiokapitulin tekemää päätöstä (KL 11:4,2). Piispalle säädettyä toimivaltaa voitaneen kuitenkin toimeksiannon tavoitteen kannalta pitää riittävänä. 

Käytäntö

Seurakuntarakenteiden muutoksiin tähtääviä selvityksiä on tehty viime aikoina pääsääntöisesti kolmella tavalla: 1) seurakunnat ovat tehneet selvityksen itse, 2) seurakunnat ovat valinneet hiippakunnan tukeman konsultin tai muun asiantuntijan tekemään selvityksen taikka tukemaan selvitysprosessia, 3) tuomiokapituli on määrännyt selvitysmiehen määriteltyä tarkoitusta varten.

Selvitystyön tehtävänä on tuottaa tietoa muutostarpeen arvioinnin tueksi. Selvitys on prosessi, jonka aikana johtavat luottamushenkilöt ja viranhaltijat neuvottelevat seurakunnille tärkeistä reunaehdoista ja mahdollisuuksista niiden yhteensovittamiseksi. Visio uudesta rakenteesta alkaa hahmottua jo niissä tavoitteissa, jotka seurakunnat selvitysvaiheessa nostavat keskeisiksi.

Selvityksen sisältö ja laajuus arvioidaan tapauskohtaisesti. Tuomiokapituin määrätessä selvitysmiehen se samalla määrittelee tehtävän selvityksen sisällön, tavoitteet ja laajuuden. Yleensä selvityksessä arvioidaan seurakuntien toiminnan, jäsenistön, henkilöstön ja talouden aikaisempaa kehitystä sekä tulevia kehitysnäkymiä. Samalla arvioidaan toimintaympäristön ja toimintaedellytysten kehitystä pitkälle tulevaisuuteen. Yleensä selvitetään myös seurakuntien hallinnon ja palvelujen nykytilaa. Selvityksessä tulisi tarkastella seurakuntien keskinäistä yhteistyötä sekä vertailla eri rakenneratkaisujen etuja ja haittoja. 

Seurakuntayhtymän perustamiseen tähtäävän selvityksen keskeisenä tavoitteena on myös valmistella esitys toiminnan ja hallinnon järjestämisestä eli seurakuntayhtymän perussääntö. Täytäntöönpanovaiheessa työtä jatketaan tehdyn selvityksen pohjalta.

Kirkon keskusrahaston avustusjärjestelmää uudistettiin vuonna 2002 siten, että harkinnanvaraisen toiminta-avustuksen osalta korostettiin avustuksen tarkoitusta tilapäiseen apuun.  Samanaikaisesti harkinnanvaraisen toiminta-avustuksen rinnalle tuli kehittämisavustus, jota myönnettiin sekä yhteistoiminnan kehittämiseen että yhdistymisavustuksina. 

Kehittämisavustusta oli uudistuksen myötä mahdollista saada kahden tai useamman seurakunnan yhteistyötä lisääviin uudistuksiin ja projekteihin, joilla tähdättiin pysyviin kustannussäästöihin. Myös yhteistyötä muiden tahojen esimerkiksi kuntien kanssa voitiin tukea. Laskennallista yhdistymisavustusta maksettiin puolestaan kaikissa seurakuntajaon muutoksissa, jotka vähensivät seurakuntien lukumäärää. Yhdistymisavustusta ei tarvinnut hakea, vaan sitä maksettiin automaattisesti kirkkohallituksen tekemien seurakuntajaon muutosta koskevien päätösten perusteella. Yhdistymisavustuksen määrä laskettiin puolestaan kohteena olevien seurakuntien jäsenmäärän perusteella. Lisäksi, jos yhdistyvä seurakunta oli saanut joko verotulojen täydennystä tai harkinnanvaraista toiminta-avustusta yhdistymistä edeltävänä vuonna, seurakunnalle maksettiin viitenä vuonna avustusta saman verran kuin yhdistymistä edeltävänä vuonna. 

Vuonna 2008 yhdistymis- ja yhteistyöhankkeisiin myönnettävien avustusten ehtoja tiukennettiin. Kehittämisavustusta oli mahdollista myöntää sekä konkreettisiin yhteistoimintahankkeisiin että yhteistyö- ja yhdistymisselvityksiin. Yhdistymisavustukset myöntöperusteet muuttuivat samanlaisiksi kuin kuntien vastaavien yhdistymisavustusten perusteet. Yhdistymisavustusta maksettiin kolme vuotta ja se muodostui perusosasta ja lisäosasta. Viimeiset yhdistymisavustukset maksettiin vuonna 2013. 

Tuomiokapitulien päätösvaltaan kuuluva määräraha yhteistyöhankkeisiin oli suurimmillaan vuonna 2009 noin 1 milj. euroa. Koska määrärahaa jäi vuosittain käyttämättä, sen määrää vähennettiin asteittain. Rakennemuutoksen ohjaukseen ja tukeen aiempina vuosina käytettävissä olleen määrärahan muoto muuttui vuoden 2016 alussa. Vuosina 2016−2018 jokaisella hiippakunnalla on hiippakuntakohtaisesti käytettävissään 50 000 euroa / vuosi omaa kehittämisrahaa, joka on korvamerkitty tähän tarkoitukseen. Rahan käyttöön liittyy erillinen raportointivelvollisuus tilinpäätöksen yhteydessä.

2000-luvulla seurakuntien lukumäärä on kehittynyt seuraavasti: 


Vuonna 2008 seurakuntayhtymiä oli 39 ja vuoden 2016 alusta 32. Seurakuntayhtymiin kuuluvien seurakuntien lukumäärä on vaihdellut vastaavina vuosina 179–155 seurakunnan välillä. 


Seurakuntayhtymien määrä on pysynyt melko vakiintuneena. Vuoden 2009 alussa purettiin seitsemän seurakuntayhtymää, mutta samanaikaisesti toimintansa aloitti viisi uutta seurakuntayhtymää.  Vuoden 2011 alussa aloitti toimintansa yksi uusi seurakuntayhtymä, tämän ajankohdan jälkeen uusia seurakuntayhtymiä ei ole perustettu. Vuoden 2013 alussa neljä seurakuntayhtymää ja vuosien 2014 ja 2015 alussa yksi seurakuntayhtymä purkautui. Pääasiallisesti seurakuntayhtymiä purettu, kun aiemmista seurakuntayhtymään kuuluneista seurakunnista on muodostettu suuria, yksittäisiä seurakuntia.  

Kirkkohallituksen täysistunnon vuosina 2008–2015 käsittelemissä 66 seurakuntien ja seurakuntayhtymien perustamista tai lakkauttamista koskevassa asiassa 11 tapauksessa tuomiokapituli on tehnyt aloitteen seurakuntaliitoksesta ja yhdessä tapauksessa seurakuntien liittämisestä jo olemassa olevaan seurakuntayhtymään. 

Johtopäätös

Kirkkohallituksen täysitunto on käsitellyt kirkolliskokouksen toimeksiantoa istunnoissaan 28. tammikuuta ja 23. helmikuuta 2016. Kirkkohallitus katsoo, että voimassa olevat säännökset kirkkolain 11 luvun 4 § ja kirkkojärjestyksen 18 luvun 1 § täyttävät riittävällä tavalla toimeksiannon tavoitteet eikä tarvetta muuttaa kirkkolakia tai kirkkojärjestystä ole. Kirkolliskokouksen toimeksianto kuitenkin osoittaa, ettei säännösten nykyistä sisältöä ja tarkoitusta tunneta riittävällä tavalla. Seurakuntayhtymien perustamista ja seurakuntajaon muutosta koskevaa ohjeistusta on siten tarve ajantasaistaa ja täydentää yhteistyössä tuomiokapituleiden kanssa.  



Helsingissä 23 päivänä helmikuuta 2016


Arkkipiispa 				Kari Mäkinen


Kirkkoneuvos 			Pirjo Pihlaja







2000	2001	2002	2003	2004	2005	2006	2007	2008	2009	2010	2011	2012	2013	2014	2015	2016	587	586	586	582	576	562	548	517	515	466	465	449	449	430	428	412	408	


Seurakuntayhtymien kehitys 2008-2016

Yhtymät 	
2008	2009	2010	2011	2012	2013	2014	2015	2016	39	37	37	38	38	34	33	32	32	Srk. yhtymissä	
2008	2009	2010	2011	2012	2013	2014	2015	2016	166	175	179	176	176	169	160	154	155	



